**คำชี้แจงกรมพัฒนาธุรกิจการค้า**

**เรื่อง ภาพตราประทับของห้างหุ้นส่วนหรือบริษัทจำกัด**

**ที่ยื่นขอจดทะเบียนผ่านระบบนิติบุคคลทางอิเล็กทรอนิกส์ (e-Registration)**

ตามที่กรมพัฒนาธุรกิจการค้าได้จัดทำโครงการพัฒนาระบบจดทะเบียนนิติบุคคลทางอิเล็กทรอนิกส์ (e-Registration) เพื่อปรับปรุงระบบการจดทะเบียนนิติบุคคลของกรมพัฒนาธุรกิจการค้าให้มีความทันสมัยและสามารถให้บริการรับจดทะเบียนได้อย่างครบวงจร โดยโครงการดังกล่าวมีการปรับปรุงกระบวนการจดทะเบียนรวมทั้งแก้ไขปัญหาต่าง ๆ ที่เกิดขึ้นจากการปรับเปลี่ยนกระบวนการจดทะเบียนไปใช้วิธีการทางอิเล็กทรอนิกส์ซึ่งรวมถึงการระบุรายละเอียดและรูปลักษณ์ของตราประทับที่ขอจดทะเบียนด้วย กล่าวคือ มีการกำหนดให้ผู้ขอจดทะเบียนนำเข้า (Upload) ภาพตราประทับของห้างหุ้นส่วนหรือบริษัทจำกัดที่ขอจดทะเบียนสู่ระบบจดทะเบียนนิติบุคคลทางอิเล็กทรอนิกส์ (e-Registration) ตามหลักเกณฑ์ที่กำหนดไว้

ดังนั้น เพื่อให้เกิดความชัดเจนและป้องกันมิให้เกิดปัญหาเกี่ยวกับการยื่นขอจดทะเบียนตราประทับ การขอคัดสำเนาเอกสารจดทะเบียนเกี่ยวกับตราประทับ และการนำสำเนาเอกสารดังกล่าวไปใช้ในการประกอบธุรกิจ กรมพัฒนาธุรกิจการค้าขอชี้แจงดังนี้

๑. ภาพตราประทับของห้างหุ้นส่วนหรือบริษัทจำกัดที่นำเข้า (Upload) สู่ระบบจดทะเบียนนิติบุคคลทางอิเล็กทรอนิกส์ (e-Registration) จะต้องมีขนาดไฟล์ไม่เกิด ๒ mb และนามสกุลของภาพต้องเป็น .gif .jpg .png .jpeg เท่านั้น

๒. นายทะเบียนจะตรวจพิจารณาภาพตราประทับของห้างหุ้นส่วนหรือบริษัทจำกัดที่นำเข้า (Upload) สู่ระบบจดทะเบียนนิติบุคคลทางอิเล็กทรอนิกส์ (e-Registration) ตามระเบียบและหลักเกณฑ์ที่กำหนดไว้

๓. ภาพตราประทับของห้างหุ้นส่วนหรือบริษัทจำกัดที่ผ่านการตรวจพิจารณาของนายทะเบียนแล้วจะถูกปรับปรุงขนาดให้สอดคล้องกับรูปแบบของแบบฟอร์มที่ระบบสร้างขึ้นโดยอัตโนมัติ ซึ่งขนาดของภาพตราประทับที่ถูกปรับปรุงนี้อาจมีความแตกต่างจากขนาดของดวงตราประทับจริงที่ห้างหุ้นส่วนหรือบริษัทจำกัดจัดทำขึ้นได้ แต่จะมีรายละเอียด รูปร่าง และลักษณะเช่นเดียวกัน

ทั้งนี้หากมีข้อสงสัยประการใดสามารถติดต่อสอบถามได้ที่ e-Registration Support Center อาคารกรมพัฒนาธุรกิจการค้า ชั้น ๙ โทร ๐ ๒๕๔๗ ๕๙๙๕-๙ และ ๐ ๒๕๔๗ ๔๔๘๓-๔ หรือ e-Mail : regis@dbd.go.th หรือ สายด่วน ๑๕๗๐

จึงขอชี้แจงให้ทราบโดยทั่วกัน

กรมพัฒนาธุรกิจการค้า

๑๑ กันยายน ๑๕๖๐